Solidariteit laat lê beslag op Molefe se eiendom - Solidariteit WêreldSolidariteit Wêreld
Tuis › Mediaverklarings › Solidariteit laat lê beslag op Molefe se eiendom
Solidariteit laat lê beslag op Molefe se eiendom
Vrydag | 23 Augustus | 2019
Solidariteit se regspan het vandag ʼn dringende opdrag aan die balju gegee om voort te gaan met die beslaglegging op Brian Molefe se eiendom om uitstaande regskoste van sowat R600 000, wat ingevolge ʼn hofbevel aan Solidariteit verskuldig is, te betaal.
Dit volg nadat Molefe slegs ʼn betaling van R100 000 van die R700 000-kostevel binne die tydperk van sewe dae, wat Solidariteit aan hom gestel het, gedoen het. Die balju is derhalwe versoek om voort te gaan met die uitvoering van die beslaglegging op Molefe se goedere by sy huis in Cornwall Estate, Pretoria. Die goedere sal dan op ʼn openbare veiling verkoop word totdat Molefe se skuld aan Solidariteit vereffen is.
“Solidariteit sal nie ophou totdat Molefe elke sent terugbetaal het nie. Hierdie daadwerklike stappe dien as waarskuwing aan ander belastingplunderaars. Hul dae van wetteloosheid is getel,” sê Anton van der Bijl, hoof van Solidariteit se regsdienste.
Molefe het vroeër die maand in die konstitusionele hof gepoog om die kostebevel teen hom ter syde te laat stel, maar het misluk.
Die Eskom-pensioenfonds fonds het ook aan Solidariteit gesê dat indien hulle nie die sowat R10 miljoen ontvang wat aan hulle verskuldig is nie, hulle aggressiewe (“vigorous”) regstappe sal instel om die geld van Molefe te verhaal.
Solidariteit wag ook steeds op die Nasionale Vervolgingsgesag se bevestiging of hulle met die vervolging van Brian Molefe sal voortgaan. Indien hulle in gebreke bly om dit te doen, sal Solidariteit advokaat Gerrie Nel van AfriForum inspan om Molefe privaat te vervolg.
Volgens Van der Bijl is die Molefe-saak net die begin. “Dit handel oor verantwoordbaarheid. Belastingplunderaars sal nou op hul knieë gedwing word om te boet vir hul wetteloosheid. Dit is nie staatsgeld wat roekeloos vermors word nie. Dit is elke Suid-Afrikaanse belastingbetaler se swaarverdiende belastinggeld en daarom sal ons aanhou om vir geregtigheid te veg,” sluit van der Bijl af.
Denel se nuwe struktuur onthul
Telkom bevestig oornamegesprek met Cell C